pythainlp/thaigov-v2-corpus-22032023 huggingface dataset:
วันศุกร์ที่ 26 สิงหาคม 2565
รมว.สุชาติ ชวนคนหางานต่างประเทศ สมัครสมาชิกกองทุนช่วยเหลือคนหางานฯ ผ่าน "Smart TOEA"
กระทรวงแรงงาน โดยกรมการจัดหางาน เปิดให้บริการรับชำระเงินค่าสมาชิกกองทุนเพื่อช่วยเหลือคนหางานไปทำงานในต่างประเทศ ผ่านระบบอิเล็กทรอนิกส์ กรณีคนหางานแจ้งการเดินทางด้วยตนเอง เริ่มให้บริการตั้งแต่วันที่ 26 สิงหาคม 2565 เป็นต้นไป
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า กระทรวงแรงงานตระหนักถึงความสำคัญของการให้บริการแก่ผู้รับบริการให้ได้รับความสะดวก รวดเร็ว ประหยัดเวลาและค่าใช้จ่าย ตามนโยบายพล.อ.ประวิตร วงษ์สุวรรณ รองนายกรัฐมนตรี ซึ่งกำกับดูแลกระทรวงแรงงาน ที่ต้องการปรับเปลี่ยนภาครัฐสู่การเป็นรัฐบาลดิจิทัล และสร้างความเชื่อมั่นในการใช้เทคโนโลยี โดยได้มีการพัฒนาระบบอิเล็กทรอนิกส์เพื่อให้บริการประชาชนอย่างต่อเนื่องและปัจจุบันการพัฒนาระบบอิเล็กทรอนิกส์การบริหารแรงงานไทยไปต่างประเทศ ระยะที่ 4 ได้พัฒนาแล้วเสร็จ ทำให้คนหางานสามารถยื่นคำขอส่งเงินเข้ากองทุนฯ ได้ 2 วิธี คือ ยื่นคำขอผ่านระบบ e-Service และยื่นคำขอ ณ สำนักงาน โดยมีเจ้าหน้าที่ดำเนินการผ่านระบบ e-Service แทนคนหางาน รวมทั้งสามารถชำระเงินได้ 3 ช่องทาง ได้แก่ Mobile Banking , เคาน์เตอร์ธนาคารกรุงไทย จำกัด และชำระเงินสด ณ สำนักงาน ที่ยื่นคำขอส่งเงินเข้ากองทุน โดยระบบ e-Service ดังกล่าว จะเริ่มเปิดให้ใช้บริการในส่วนการสมัครสมาชิกกองทุนเพื่อช่วยเหลือคนหางานไปทำงานในต่างประเทศ“กรณีคนหางานแจ้งการเดินทางด้วยตนเอง” เป็นลำดับแรก ตั้งแต่วันที่ 26 สิงหาคม 2565 เป็นต้นไป
ด้านนายไพโรจน์ โชติกเสถียร อธิบดีกรมการจัดหางาน กล่าวว่า สำหรับผู้ที่ประสงค์จะเดินทางไปทำงานในต่างประเทศ หากเป็นสมาชิกกองทุนฯ เมื่อเกิดเหตุไม่คาดคิด หรือเกิดสถานการณ์ฉุกเฉิน ในขณะที่เป็นสมาชิกกองทุนฯ จะได้รับความคุ้มครอง และสิทธิประโยชน์ที่กฎหมายกำหนด อาทิ กรณีถูกทอดทิ้งในต่างประเทศ กรณีประสบอันตรายก่อนไปทำงานหรือขณะทำงานในต่างประเทศ กรณีถูกเลิกจ้างจากสาเหตุประสบอันตราย กรณีประสบอันตรายจนพิการ กรณีถูกส่งกลับเนื่องจากเป็นโรคต้องห้าม และกรณีประสบปัญหาจากภัยสงคราม ภัยธรรมชาติ หรือโรคระบาด
“คนหางานที่เดินทางไปทำงานในต่างประเทศและประสงค์สมัครสมาชิกกองทุนฯสามารถแจ้งการเดินทางได้ทางเว็บไซต์ toea.doe.go.th ชำระเงินค่าสมัครสมาชิกกองทุนฯ ผ่าน Mobile Banking หรือเคาน์เตอร์ธนาคารกรุงไทย จำกัด รับหลักฐานใบเสร็จรับเงินและบัตรสมาชิกกองทุนฯ ผ่าน Application "Smart TOEA" หรือผ่านระบบอิเล็กทรอนิกส์การบริหารแรงงานไทยไปต่างประเทศ (e-Service) ตั้งแต่บัดนี้เป็นต้นไป และส่วนกรณีการเดินทางไปทำงานในต่างประเทศโดยกรมการจัดหางานจัดส่ง และกรณีบริษัทจัดหางานจัดส่ง จะเปิดให้บริการในวันที่ 26 กันยายน 2565 เป็นต้นไป” อธิบดีกรมการจัดหางาน กล่าว
ทั้งนี้ ผู้ที่ประสงค์จะเดินทางไปทำงานในต่างประเทศและต้องการสมัครสมาชิกกองทุน สามารถสอบถามข้อมูลเพิ่มเติมได้ที่ สำนักงานจัดหางานจังหวัดทุกจังหวัด สำนักงานจัดหางานกรุงเทพมหานครพื้นที่ 1 - 10 หรือกองทุนเพื่อช่วยเหลือคนหางานไปทำงานในต่างประเทศ หมายเลขโทรศัพท์ 02 245 6710 -11 ในวันและเวลาราชการ หรือ สายด่วนกระทรวงแรงงาน โทร.1506 กด 2 กรมการจัดหางาน
วันพุธที่ 15 ธันวาคม 2564
ไอแบงก์และอะมานะฮ์ ผสานพลังความร่วมมือ สร้างความเติบโตก้าวไกลของทั้งสององค์กร
เมื่อวันที่ 15 ธันวาคม 2564 ได้มีพิธีลงนามบันทึกความร่วมมือ (MOU) การให้บริการแนะนำผลิตภัณฑ์สินเชื่อรถยนต์ ATM (Auto to Money) ระหว่างธนาคารอิสลามแห่งประเทศไทย (ไอแบงก์)
เมื่อวันที่ 15 ธันวาคม 2564 ได้มีพิธีลงนามบันทึกความร่วมมือ (MOU) การให้บริการแนะนำผลิตภัณฑ์สินเชื่อรถยนต์ ATM (Auto to Money) ระหว่างธนาคารอิสลามแห่งประเทศไทย(ไอแบงก์) โดยนายวุฒิชัย สุระรัตน์ชัย กรรมการและผู้จัดการธนาคาร และบริษัท อะมานะฮ์ ลิสซิ่ง จำกัด (มหาชน) โดย ดร. นันทพล พงษ์ไพบูลย์ กรรมการผู้จัดการ โดยมี พลเอก ดร.ณัฏฐิพงษ์ เผือกสกนธ์ ประธานกรรมการบริษัทฯ นายวิสุทธ์ บริบูรณ์ รองกรรรมการผู้จัดการธนาคารฯ และนายมนต์ชัย รัตนเสถียร กรรมการบริหารบริษัทฯ ร่วมเป็นสักขีพยาน ณ ห้องโถง ชั้น 23 ธนาคารอิสลามแห่งประเทศไทย สำนักงานใหญ่ (อาคารคิวเฮ้าส์อโศก)
ทั้งนี้ การลงนามความร่วมมือดังกล่าว ก่อให้เกิดการใช้ทรัพยากรร่วมกันระหว่างไอแบงก์และบริษัทฯ ในการดำเนินธุรกิจเพื่อก่อให้เกิด SYNERGY ระหว่างกัน โดยไอแบงก์ จะทำหน้าที่เป็นผู้แทนแนะนำผลิตภัณฑ์สินเชื่อของอะมานะฮ์ฯ ให้แก่ลูกค้าที่มีความประสงค์จะขอสินเชื่อรถยนต์ใช้แล้วส่งให้แก่อะมานะฮ์ฯ ซึ่งปัจจุบันอะมานะฮ์ฯ มีสาขาจำนวน 44 แห่ง และ ไอแบงก์ มีสาขาจำนวน 97 แห่ง กระจายอยู่ในจังหวัดต่าง ๆ ทั่วทุกภูมิภาคของประเทศ ขณะเดียวกัน อะมานะฮ์ฯ ยังมีนโยบายที่จะเปิดสาขาเพิ่มขึ้นในปีนี้ และปีหน้า เพื่อขยายงานด้านการตลาดสินเชื่อตามแผนธุรกิจที่วางไว้ นอกจากนี้ การผสานความร่วมมือกันในวันนี้เป็นเพียงก้าวแรกในการเริ่มต้นของการเปิดโอกาสให้ไอแบงก์และอะมานะฮ์ฯ ดำเนินความร่วมมือทางธุรกิจอื่นๆ ที่เป็นประโยชน์ร่วมกันต่อไปในอนาคต และยังสามารถมอบบริการที่ครอบคลุมลูกค้าทั่วประเทศได้อย่างกว้างขวางมากขึ้นอีกด้วย
สำหรับลูกค้าที่มีความสนใจใช้บริการสินเชื่อรถยนต์ใช้แล้ว สามารถติดต่อได้ที่สาขาของไอแบงก์ และสาขาของอะมานะฮ์ฯ ในจังหวัดต่าง ๆ ทั่วประเทศ
วันศุกร์ที่ 17 มิถุนายน 2565
รัฐมนตรีว่าการกระทรวงคมนาคม เร่งรัดติดตามการแก้ไขปัญหาการจราจรบนทางพิเศษ
พร้อมทั้งมีข้อสั่งการเพิ่มเติมสรุปข้อมูลในรูปแบบ Clip Video เพื่อประชาสัมพันธ์ความก้าวหน้าการดำเนินงาน ให้ประชาชนรับทราบเป็นระยะ ๆ ต่อไป
นายศักดิ์สยาม ชิดชอบ รัฐมนตรีว่าการกระทรวงคมนาคม ได้เป็นประธานการประชุมติดตามนโยบายการแก้ไขปัญหาการจราจรบนทางพิเศษ เมื่อวันพฤหัสบดีที่ 16 มิถุนายน 2565 เวลา 11.00 น. ผ่านระบบ Zoom Cloud Meetings พร้อมด้วยนายชยธรรม์ พรหมศร ปลัดกระทรวงคมนาคม นายพิศักดิ์ จิตวิริยะวศิน รองปลัดกระทรวงคมนาคม (หัวหน้ากลุ่มภารกิจ การพัฒนาโครงสร้างพื้นฐานด้านทางหลวง) นายสรพงศ์ ไพฑูรย์พงษ์ รองปลัดกระทรวงคมนาคม (หัวหน้ากลุ่มภารกิจด้านการขนส่ง) และหน่วยงานที่เกี่ยวข้องประกอบด้วยการทางพิเศษแห่งประเทศไทย กรมทางหลวง และสำนักงานนโยบายและแผนการขนส่งและจราจร
รัฐมนตรีว่าการกระทรวงคมนาคม กล่าวว่า การทางพิเศษแห่งประเทศไทย (กทพ.) ได้รายงานความก้าวหน้าการศึกษาเพื่อแก้ไขปัญหาการจราจรบนโครงข่ายทางพิเศษ ซึ่งคณะกรรมการจัดระบบการจราจรทางบก (คจร.) ในคราวประชุมครั้งที่ 1/2565 เมื่อวันที่ 24 กุมภาพันธ์ 2565 ได้มีมติให้ความเห็นชอบรายงานผลการศึกษาการแก้ไขปัญหาการจราจรบนทางพิเศษในภาพรวมทั้งระบบไว้แล้ว และคณะรัฐมนตรีได้มีมติรับทราบผลการศึกษาของ กทพ. แล้ว เมื่อวันที่ 5 เมษายน 2565 รวมทั้ง กทพ. ได้มีการวิเคราะห์ความเหมาะสม และจัดลำดับความสำคัญ เพื่อจัดทำแผนการแก้ไขปัญหาการจราจรในภาพรวมทั้งระบบ โดยแบ่งเป็น 2 กลุ่ม ได้แก่ 1.โครงการแก้ไขปัญหาการจราจรบนโครงข่ายทางพิเศษในปัจจุบัน จำนวน 21 โครงการ แบ่งเป็น แผนระยะที่ 1 (พ.ศ. 2565 - 2569) จำนวน 16 โครงการ และแผนระยะที่ 2 (พ.ศ. 2570 เป็นต้นไป) จำนวน 5 โครงการ และ 2. โครงการทางพิเศษเพิ่มเติมที่จะช่วยแก้ไขปัญหาการจราจรและเพิ่มประสิทธิภาพการเดินทาง จำนวน 11 โครงการ แบ่งเป็น แผนระยะที่ 1 (พ.ศ. 2565 - 2569) จำนวน 5 โครงการ และแผนระยะที่ 2 (พ.ศ. 2570 เป็นต้นไป) จำนวน 6 โครงการ
รัฐมนตรีว่าการกระทรวงคมนาคมได้กล่าวเพิ่มเติมว่า ปัจจุบัน กทพ. อยู่ระหว่างการศึกษาความเหมาะสมด้านวิศวกรรม เศรษฐกิจ การเงิน และสิ่งแวดล้อม ของโครงการการแก้ไขปัญหาการจราจรบนโครงข่ายทางพิเศษระยะที่ 1 จำนวน 16 โครงการ แบ่งเป็น 4 กลุ่ม ประกอบด้วย
1. งานศึกษาความเหมาะสมทางด้านวิศวกรรม เศรษฐกิจ การเงิน และผลกระทบสิ่งแวดล้อม โครงการทางพิเศษยกระดับชั้นที่ 2 (งามวงศ์วาน - พระราม 9) และโครงการแก้ไขปัญหาการจราจร จำนวน 8 โครงการ (รวม 9 โครงการ) มีแผนระยะเวลาศึกษา 15 เดือน
2. งานศึกษาและจัดทำรายงานการประเมินผลกระทบสิ่งแวดล้อม (Environmental Impact Assessment : EIA) โครงการทาง ขึ้น - ลง บริเวณสถานีกลางบางซื่อ จำนวน 4 โครงการ มีแผนระยะเวลาศึกษา 6 เดือน
3. งานศึกษาความเหมาะสมเบื้องต้นทางด้านวิศวกรรม เศรษฐกิจ การเงิน และผลกระทบสิ่งแวดล้อม โครงการแก้ไขปัญหาการจราจร จำนวน 2 โครงการ คือ โครงการปรับปรุงถนนเกษตร - นวมินทร์ และโครงการทางเชื่อมด่านจตุโชติกับทางคู่ขนานถนนกาญจนาภิเษกด้านตะวันออก มีแผนระยะเวลาศึกษา 10 เดือน
4. งานสำรวจและออกแบบเบื้องต้น (Preliminary Design) โครงการเปิดใช้ช่องจราจรสวนกระแสช่วงถนนพระราม 9-ถนนเกษตร-นวมินทร์ จำนวน 1 โครงการ มีแผนระยะเวลาศึกษา 6 เดือน
นอกจากนี้ รัฐมนตรีว่าการกระทรวงคมนาคมมีข้อสั่งการเพิ่มเติมโดยมอบหมายให้ กทพ. จัดทำ Presentation สรุปข้อมูลในรูปแบบ Clip Video เพื่อประชาสัมพันธ์ความก้าวหน้าการดำเนินงานให้ประชาชนรับทราบเป็นระยะ ๆ ต่อไป
วันเสาร์ที่ 18 กันยายน 2564
มาตรการภาษีสนับสนุนเอกชนซื้อชุดตรวจ ATK ให้พนักงาน
วันเสาร์ที่ 18 กันยายน 2564
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลเห็นชอบมาตรการภาษีเพื่อสนับสนุนรายจ่ายค่าซื้อชุดตรวจโควิด-19 แบบเร่งด่วน ATK โดยให้บริษัทหรือห้างหุ้นส่วนนิติบุคคลนำค่าชุดตรวจ ATK ที่ซื้อให้พนักงานลูกจ้าง ไปหักเป็นรายจ่ายในการคำนวณกำไรสุทธิเพื่อเสียภาษีเงินได้นิติบุคคล เพิ่มขึ้นร้อยละ 50 หรือ 1.5 เท่า ตั้งแต่วันที่ 14 ก.ย.2564 ซึ่งคณะรัฐมนตรีมีมติเห็นชอบถึงวันที่ 31 มี.ค.2565 เพื่อบรรเทาภาระค่าใช้จ่ายและสนับสนุนให้ผู้ประกอบการปฏิบัติตามแนวทางนโยบายของ ศบค. ในการเพิ่มการตรวจคัดกรองประชาชนโดยเฉพาะกลุ่มแรงงาน รวมถึงเป็นการส่งเสริมมาตรการ Factory Sandbox ภายในสถานประกอบการ ซึ่งเป็นการช่วยป้องกันและลดการแพร่ระบาดโรคโควิด-19 ควบคู่กับการฟื้นฟูเศรษฐกิจของประเทศ
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันศุกร์ที่ 13 สิงหาคม 2564
ปลัด.พม. ห่วงใยเด็กกำพร้าที่พ่อแม่เสียชีวิตจากโควิด-19 สั่งหน่วยงานทั่วประเทศเร่งเข้าช่วยเหลือตามภารกิจ
ปลัด.พม. ห่วงใยเด็กกำพร้าที่พ่อแม่เสียชีวิตจากโควิด-19 สั่งหน่วยงานทั่วประเทศเร่งเข้าช่วยเหลือตามภารกิจ
เมื่อวันที่ 7 ส.ค. 64 เวลา 10.30 น. นางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.) เปิดเผยว่า จากสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) ได้ส่งผลกระทบทั้งด้านเศรษฐกิจและสังคมต่อประชาชนในวงกว้างทั่วประเทศอย่างต่อเนื่องและมีแนวโน้มความรุนแรงเพิ่มมากขึ้น กระทรวง พม. จึงมีความห่วงใยประชาชนทุกกลุ่มเป้าหมาย โดยเฉพาะกลุ่มเปราะบาง ได้แก่ เด็ก ผู้สูงอายุ คนพิการ คนเร่ร่อน คนไร้บ้าน ผู้ป่วยติดเตียง และผู้ด้อยโอกาส ที่มีความเสี่ยงสูงที่ได้รับผลกระทบโดยตรง ทั้งนี้ ปัจจุบันมีแนวโน้มที่พบว่ามีเด็กกำพร้าเนื่องจากพ่อแม่เสียชีวิตด้วยโรคโควิด-19 เพิ่มสูงขึ้น ซึ่งกระทรวง พม. โดยกรมกิจการเด็กและเยาวชน (ดย.) มีภารกิจในการช่วยเหลือดูแลเด็กดังกล่าวเพื่อให้เกิดประโยชน์สูงสุด โดยพัฒนามาตรการ กลไก และประสานความร่วมมือหน่วยงาน องค์กร เครือข่ายในการจัดบริการช่วยเหลือเด็ก และครอบครัวที่ได้รับผลกระทบจากสถานการณ์การแพร่ระบาดของโรคโควิด-19 ตั้งแต่ระยะที่ 1 ในต้นปี 2563 จนถึงปัจจุบัน โดยเน้นรูปแบบการดูแลโดยใช้ครอบครัวเป็นฐานและรักษาความสัมพันธ์ภายในครอบครัว ซึ่งเริ่มตั้งแต่กระบวนการรับแจ้ง ตรวจหาเชื้อ และการช่วยเหลือเด็ก
นางพัชรี กล่าวว่า ตนได้สั่งการให้พัฒนาสังคมและความมั่นคงของมนุษย์จังหวัด (พมจ.) ทุกจังหวัด เร่งเข้าไปช่วยเหลือเด็กกำพร้ากลุ่มดังกล่าวทั่วประเทศ ทั้งการช่วยเหลือในเบื้องต้นและในระยะยาว ซึ่งกระทรวง พม. มีแนวทางการช่วยเหลือเด็กกำพร้าโดยดำเนินการสงเคราะห์คุ้มครองสวัสดิภาพตามพระราชบัญญัติคุ้มครองเด็ก พ.ศ. 2546 เพื่อวางแผนร่วมกับทีมสหวิชาชีพ และจัดสวัสดิการสังคมที่เหมาะสมให้กับความต้องการของเด็กในด้านต่าง ๆ ทั้งนี้พระบาทสมเด็จพระเจ้าอยู่หัว ทรงมีพระราชประสงค์รับเด็กที่ผู้ปกครองชีวิตจากโรคโควิด-19 เป็นเด็กนักเรียนในพระบรมราชานุเคราะห์ ซึ่งจะได้รับการศึกษาโดยไม่เสียค่าใช้จ่ายใดๆ และสามารถเรียนได้สูงที่สุดตามความสามารถของเด็ก โดยกระทรวง พม. จะดำเนินการประสานขอทุนการศึกษาให้กับเด็กกำพร้าทั้งหมด และพิจารณาว่าแต่ละครอบครัวที่เด็กอยู่ด้วยมีญาติหรือไม่ ถ้ามีญาติดูแลก็จะเข้าสู่กองทุนคุ้มครองเด็กที่สามารถดูแลครอบครัวอุปถัมภ์ได้โดยจะมอบเงินดูแลจนกว่าเด็กจะจบการศึกษา นอกจากนี้ กระทรวง พม. โดย ดย. ร่วมกับ กองทุนเพื่อความเสมอภาคทางการศึกษา (กสศ.) สถาบันสุขภาพจิตเด็กและวัยรุ่นราชนครินทร์ กรมสุขภาพจิต และองค์การยูนิเซฟประเทศไทย ได้จัดตั้งศูนย์ช่วยเหลือเด็กโควิด-19 เพื่อดำเนินการให้ความช่วยเหลือเด็กและครอบครัวที่ได้รับผลกระทบโดยคำนึงถึงความเร่งด่วนในการแก้ไขปัญหา
นางพัชรี กล่าวเพิ่มเติมว่า ทั้งนี้ หากพบเห็นเด็กกำพร้าหรือกลุ่มเปราะบางกำลังประสบปัญหาทางสังคมและความเดือดร้อนจากผลกระทบของโรคโควิด-19 สามารถติดต่อขอความช่วยเหลือได้ที่ 1) ศูนย์ช่วยเหลือสังคม สายด่วน พม. โทร.1300 2) สายด่วนคนพิการ โทร. 1479 3) สำนักงานพัฒนาสังคมและความมั่นคงของมนุษย์จังหวัดทั่วประเทศ และ 4) อาสาสมัครพัฒนาสังคมและความมั่นคงของมนุษย์ (อพม.) ในพื้นที่
วันอาทิตย์ที่ 28 สิงหาคม 2565
​โฆษกรัฐบาลเผยรัฐบาลปลื้มส่งออกมันสำปะหลังครึ่งปีแรกกว่า 6.7 ล้านตัน รวมมูลค่า 8.2 หมื่นล้านบาท ลุ้นยอดทั้งปีทำสถิติสูงสุดใหม่รวม 1.3 แสนล้านบาท
​โฆษกรัฐบาลเผยรัฐบาลปลื้มส่งออกมันสำปะหลังครึ่งปีแรกกว่า 6.7 ล้านตัน รวมมูลค่า 8.2 หมื่นล้านบาท ลุ้นยอดทั้งปีทำสถิติสูงสุดใหม่รวม 1.3 แสนล้านบาท
วันนี้ (28 สิงหาคม 2565) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า รัฐบาลชื่นชมผลสำเร็จ ตามที่ผลการส่งออกมันสำปะหลังไทยในช่วงครึ่งปีแรก 2565 มีจำนวนกว่า 6.7 ล้านตัน รวมมูลค่า 8.2 หมื่นล้านบาท พร้อมกำชับทุกฝ่ายร่วมพิจารณามาตรการเพิ่มการส่งออกให้บรรลุเป้าหมาย 1.3 แสนล้านบาท
โฆษกประจำสำนักนายกรัฐมนตรี กล่าวว่า รัฐบาลมุ่งดำเนินมาตรการประกันราคาผลผลิต และรายได้เกษตรกรมันสำปะหลังอย่างต่อเนื่อง อีกทั้งแสวงหาตลาดแก่ผู้ประกอบการค้ามันสำปะหลังทั้งภายในประเทศและต่างประเทศ โดยสำนักงานเศรษฐกิจการเกษตร (สศก.) รายงานการส่งออกผลิตภัณฑ์มันสำปะหลัง ได้แก่ มันเส้น มันอัดเม็ด แป้งดิบ แป้งแปรรูป และอื่น ๆ (กากมัน และสาคู) ในช่วง 6 เดือนแรกของปี 2565 นี้ มีอัตราการส่งออกแล้วกว่า 6.7 ล้านตัน รวมมูลค่ากว่า 8.2 หมื่นล้านบาท โดยเมื่อเทียบกับช่วงเดียวกันของปี 2564 ถือว่ามีมูลค่าการส่งออกเพิ่มขึ้น 35.16% ทั้งนี้ เกิดจากปัจจัยด้านสงครามที่ส่งผลต่อวัตถุดิบทางการเกษตรและอาหารทั่วโลก โรงงานอาหารสัตว์ฟื้นตัวจากผลกระทบโรคอหิวาต์แอฟริกาในสุกร (African swine fever : ASF) และโดยเฉพาะความต้องการมันเส้นเพื่อผลิตแอลกอฮอล์ของจีนสูง ทำให้ตลาดมันสำปะหลังไทยขยายตัว
โดยเมื่อวันที่ 19 สิงหาคม 2565 ที่ผ่านมา กรมการค้าต่างประเทศได้ร่วมประชุมหารือ 4 สมาคมมันสำปะหลัง ได้แก่ สมาคมการค้ามันสำปะหลังไทย สมาคมแป้งมันสำปะหลังไทย สมาคมโรงงานผลิตภัณฑ์มันสำปะหลังไทย และสมาคมโรงงานผู้ผลิตมันสำปะหลังภาคตะวันออกเฉียงเหนือ โดยคาดว่าการส่งออกผลิตภัณฑ์มันสำปะหลังในช่วงครึ่งปีหลังจะเพิ่มขึ้นในปริมาณ 4.25 ล้านตัน คิดเป็นมูลค่า 4.7 หมื่นล้านบาท ขณะที่ตลอดทั้งปี 2565 จะมีปริมาณการส่งออกรวม 11 ล้านตัน คิดเป็นมูลค่ากว่า 1.3 แสนล้านบาท เพิ่มขึ้น 6% เมื่อเทียบกับปี 2564 ซึ่งหากยอดการส่งออกตรงตามที่คาดการณ์ไว้จริง มูลค่าการส่งออกมันสำปะหลังจะถือเป็นยอดสูงสุดในรอบ 15 ปี
“รัฐบาลโดยทุกหน่วยงานที่เกี่ยวข้องได้การบูรณาการความร่วมมือร่วมกับภาคเกษตรกร ผู้ประกอบการ และคู่ค้ามันสำปะหลังต่างประเทศ ในการร่วมส่งเสริม และผลักดันการส่งออกสินค้าไทยอย่างมีประสิทธิภาพ โดยขอให้ทุกฝ่ายเร่งดำเนินการอย่างเต็มศักยภาพเพื่อบรรลุเป้าหมายที่คาดการณ์ไว้ พร้อมหาแนวทางการต่อยอดส่งออกสินค้าการเกษตรอื่น ๆ ขยายตลาดผลผลิตไทยให้เป็นที่รู้จักในต่างประเทศมากยิ่งขึ้น” นายอนุชาฯ กล่าว
วันจันทร์ที่ 13 กันยายน 2564
ประกาศ ขสมก. ประจำวันที่ 13 กันยายน 2564​ พบพนักงานติดเชื้อไวรัส COVID-19 จำนวน​ 13 ราย
ประกาศ ขสมก. ประจำวันที่ 13 กันยายน 2564​ พบพนักงานติดเชื้อไวรัส COVID-19 จำนวน​ 13 ราย
1) พนักงานขับรถโดยสารปรับอากาศ สาย 520 เพศชาย อายุ 43 ปี
2) พนักงานเก็บค่าโดยสารรถปรับอากาศ สาย 520 เพศหญิง อายุ 30 ปี
3) พนักงานขับรถโดยสารธรรมดา สาย 34 เพศชาย อายุ 56 ปี
4) พนักงานเก็บค่าโดยสารรถธรรมดา สาย 62 เพศหญิง อายุ 50 ปี
5) พนักงานเก็บค่าโดยสารรถปรับอากาศ สาย 91 เพศหญิง อายุ 48 ปี
6) พนักงานเก็บค่าโดยสารรถปรับอากาศ สาย 91 เพศหญิง อายุ 26 ปี
7) พนักงานเติมน้ำมันรถโดยสาร อู่บรมราชชนนี เพศชาย อายุ 56 ปี
8) พนักงานเติมน้ำมันรถโดยสาร อู่บรมราชชนนี เพศชาย อายุ 46 ปี
9) พนักงานเก็บค่าโดยสารรถธรรมดา สาย 165 เพศหญิง อายุ 55 ปี
10) พนักงานขับรถโดยสารปรับอากาศ สาย 91 เพศชาย อายุ 56 ปี
11) พนักงานขับรถโดยสารปรับอากาศ สาย 80 เพศหญิง อายุ 44 ปี
12) พนักงานขับรถโดยสารปรับอากาศ สาย 141 เพศชาย อายุ 30 ปี
13) พนักงานเก็บค่าโดยสารรถธรรมดา สาย 12 เพศหญิง อายุ 59 ปี
วันพฤหัสบดีที่ 7 ตุลาคม 2564
“สาธิต” ชวนกลุ่มเสี่ยง 608 ฉีดวัคซีนโควิด ลดป่วย ลดตาย สร้างความเชื่อมั่นแก่นักท่องเที่ยว
รัฐมนตรีช่วยว่าการกระทรวงสาธารณสุข ลงพื้นที่ให้กำลังใจ แพทย์ พยาบาล และอสม.บ้านนาสาร จ.สุราษฎร์ธานี ชวนกลุ่มเสี่ยง 608 เข้ารับการฉีดวัคซีนโควิดให้ครบตามเป้าหมาย ลดการป่วยหนักและเสียชีวิต และสร้างความเชื่อมั่นแก่นักท่องเที่ยว
วันนี้ (7 ตุลาคม 2564) ที่ โรงพยาบาลบ้านนาสาร จ.สุราษฎร์ธานี ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข พร้อมด้วย นายวิชวุทย์ จินโต ผู้ว่าราชการจังหวัดสุราษฎร์ธานี นพ.ณัฐวุฒิ ประเสริฐสิริพงศ์ คณะที่ปรึกษารัฐมนตรีช่วยว่าการกระทรวงสาธารณสุข และคณะผู้บริหาร ลงพื้นที่ให้กำลังใจพร้อมมอบอุปกรณ์ทางการแพทย์ หน้ากากอนามัย เจลแอลกอฮอล์ และชุดตรวจATK ให้แก่บุคลากรทางการแพทย์และผู้ป่วยโรงพยาบาลบ้านนาสาร และติดตามการฉีดวัคซีนเข็มกระตุ้นให้แกนนำ อสม. 120 คน
ดร.สาธิตให้สัมภาษณ์ว่า สถานการณ์โรคโควิด 19 ภาพรวมแนวโน้มพบผู้ติดเชื้อ ผู้ป่วยอาการหนักและผู้เสียชีวิตอยู่ในเกณฑ์คงตัว แต่ภาคใต้มีแนวโน้มพบผู้ติดเชื้อเพิ่มขึ้น ได้สั่งการให้เฝ้าระวังในกลุ่มเสี่ยง เช่น แรงงานต่างด้าว และสถานที่เสี่ยง ได้แก่ สถานประกอบการ ตลาด โรงเรียน กิจกรรมประเพณี เช่น งานศพ รวมทั้งเข้มงวดกำกับมาตรการทางสังคม ได้แก่ จำกัดการรวมกลุ่ม มาตรการBB&S เน้นการคัดกรองเชิงรุกด้วย CCRT และ
ฉีดวัคซีนกลุ่ม 608 เพื่อลดการป่วยหนักและเสียชีวิต ซึ่งภาคใต้เป็นพื้นที่แรก ๆ ที่จะนำร่องเปิดแหล่งท่องเที่ยว ดังนั้นการฉีดวัคซีนให้ได้ตามเป้าหมายจะช่วยสร้างความเชื่อมั่นให้นักท่องเที่ยวได้อีกทางหนึ่ง และยังสามารถเป็นต้นแบบให้แก่พื้นที่อื่น ๆ ได้นำไปเป็นตัวอย่างต่อไป โดยที่ อ.บ้านนาสาร ขณะนี้ฉีดได้ครอบคลุมประชากรกว่าร้อยละ 50 เฉพาะกลุ่ม 608 ครอบคลุมกว่าร้อยละ 60
“นโยบายของกระทรวงสาธารณสุขขณะนี้คือเร่งฉีดในกลุ่ม 608 ขอให้ช่วยกันรณรงค์ให้ความรู้และข้อมูลทำหน้าที่เป็นจิตอาสาอย่างเต็มกำลังความสามารถ และเป็นตัวอย่างที่ดีให้แก่คนในชุมชน เพื่อให้ผ่านพ้นวิกฤตโควิด 19 นี้ไปด้วยกัน” ดร.สาธิตกล่าว
สำหรับความครอบคลุมการฉีดวัคซีนของประเทศในกลุ่ม 608 ได้แก่ ผู้มีโรคเรื้อรัง 7 กลุ่มโรค เป้าหมาย 6.3 ล้านคน ฉีดครบ 2 เข็มแล้วร้อยละ 41.4 ผู้สูงอายุ 60 ปีขึ้นไป จำนวน 10.9 ล้านคน ฉีดครบ 2 เข็มแล้วร้อยละ 41.7 และหญิงตั้งครรภ์ 5 แสนคน ฉีดครบ 2 เข็มร้อยละ 9.1
*********************************** 7 ตุลาคม 2564
วันศุกร์ที่ 22 ตุลาคม 2564
คปภ. ส่ง SMS ถึงผู้เอาประกันภัยของบริษัท เอเชียประกันภัย ที่ถูกเพิกถอนใบอนุญาตประกอบธุรกิจประกันวินาศภัย
คปภ. ส่ง SMS ถึงผู้เอาประกันภัยของบริษัท เอเชียประกันภัย ที่ถูกเพิกถอนใบอนุญาตประกอบธุรกิจประกันวินาศภัย เพื่อให้สามารถใช้สิทธิผ่าน Web Application ในการขอคืนเบี้ยประกันภัย หรือเปลี่ยนแปลงกรมธรรม์ได้รวดเร็วขึ้น
คปภ. ส่ง SMS ถึงผู้เอาประกันภัยของบริษัท เอเชียประกันภัย ที่ถูกเพิกถอนใบอนุญาตประกอบธุรกิจประกันวินาศภัย เพื่อให้สามารถใช้สิทธิผ่าน Web Application ในการขอคืนเบี้ยประกันภัย หรือเปลี่ยนแปลงกรมธรรม์ได้รวดเร็วขึ้น
ดร. สุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (เลขาธิการ คปภ.) เปิดเผยว่า ตามที่ได้มีคำสั่งกระทรวงการคลังที่ 1936/2564 ให้เพิกถอนใบอนุญาตประกอบธุรกิจประกันวินาศภัยบริษัท เอเชียประกันภัย 1950 จำกัด (มหาชน) และคำสั่งคณะกรรมการกำกับและส่งเสริมการประกอบธุรกิจประกันภัยที่ 2/2564 แต่งตั้งให้กองทุนประกันวินาศภัยเป็นผู้ชำระบัญชี ตั้งแต่วันที่ 15 ตุลาคม 2564 เป็นต้นไป นั้น
เพื่อให้สามารถติดต่อสื่อสารกับผู้เอาประกันภัยได้ทันที สำนักงาน คปภ. ซึ่งได้รับมอบหมายจากกองทุนประกันวินาศภัย (ในฐานะผู้ชำระบัญชี) ได้พัฒนา Web Application ชื่อ “ระบบแจ้งข้อมูลและสิทธิกรณีบริษัท ประกันภัย 1950 จำกัด (มหาชน)” และได้แจ้งข้อมูลไปยังผู้เอาประกันภัยผ่าน SMS ตามหมายเลขโทรศัพท์ที่ได้จากระบบของบริษัท เอเชียประกันภัย 1950 จำกัด (มหาชน) เพื่อให้ผู้เอาประกันภัยสามารถบริหารความเสี่ยงได้อย่างเหมาะสมตามขั้นตอนและสิทธิต่าง ๆ ผ่านช่องทาง Web Application ดังนี้ กรณีที่ 1 กรมธรรม์ประกันภัยมีความเสียหายเกิดขึ้นแล้ว ให้ผู้เอาประกันภัยยื่นขอทวงหนี้ที่กองทุนประกันวินาศภัย หรือสำนักงาน คปภ. ทั่วประเทศ กรณีที่ 2 ผู้ถือกรมธรรม์ประกันภัยที่ให้ความคุ้มครองโรคติดเชื้อไวรัสโคโรนา 2019 (COVID-19) ที่ยังมีผลบังคับใช้อยู่ ผู้เอาประกันภัยสามารถเลือกใช้สิทธิตามที่ระบุไว้ กรณีที่ 3 ผู้ถือกรมธรรม์ประกันภัยประเภทอื่นๆ ที่ยังมีผลบังคับใช้อยู่ ผู้เอาประกันภัยสามารถเลือกใช้สิทธิตามที่ระบุไว้เช่นกัน ซึ่งมี 19 บริษัทประกันวินาศภัยที่เข้าร่วมโครงการช่วยเหลือผู้เอาประกันภัยในกรณีดังกล่าว ทั้งนี้ ผู้เอาประกันภัยสามารถเข้าไปใช้งาน Web Application ดังกล่าวผ่านช่องทางเว็บไซต์สำนักงาน คปภ. และ Chatbot “คปภ. รอบรู้”(LINE : @OICConnect) และสำนักงาน คปภ. จะรวบรวมข้อมูลจากผู้เอาประกันภัยที่แจ้งข้อมูลเพื่อส่งให้กองทุนประกันวินาศภัยดำเนินการต่อไป โดยกองทุนประกันวินาศภัยจะแจ้งเป็นหนังสือทางไปรษณีย์ควบคู่ไปด้วย ซึ่งจะต้องใช้เวลาในการดำเนินการ
“การส่ง SMS และการทำรายการผ่านช่องทาง Web Application ดังกล่าว จะไม่ทำให้ผู้เอาประกันภัยเสียสิทธิที่พึงมีตามสัญญาประกันภัยแต่อย่างใด โดยเป็นการอำนวยความสะดวกในการติดต่อสื่อสารกับผู้เอาประกันภัยเพื่อให้กระบวนการชำระหนี้รวดเร็วขึ้น ทั้งนี้ หากผู้เอาประกันภัยมีข้อสงสัยสามารถสอบถามได้ที่สายด่วน คปภ. 1186” เลขาธิการ คปภ. กล่าวในตอนท้าย
วันพุธที่ 28 กรกฎาคม 2564
ครม.ไฟเขียว! บรรเทาภาระค่าใช้จ่ายนักเรียน/นักศึกษา
....
ครม.เห็นชอบในหลักการมาตรการช่วยเหลือบรรเทาภาระค่าใช้จ่ายด้านการศึกษาแก่นักเรียนนักศึกษา ซึ่งเป็นส่วนหนึ่งของมาตรการให้ความช่วยหลือประชาชนระยะเร่งด่วนตามมติ ครม. เมื่อ 13 ก.ค.64 สำหรับภาคเรียนที่ 1 ปีการศึกษา 2564
.
1) นักเรียนในระบบการศึกษาไทย
>>สนับสนุนค่าใช้จ่ายให้ผู้ปกครอง 2,000 บาท/นร. 1 คน
>>จัดสรรค่าใช้จ่ายให้สถานศึกษา เพื่อช่วยจัดการเรียนรู้
>>ลดหรือตรึงค่าใช้จ่าย รร.เอกชน ให้เท่ากับปี 2563
.
2) นิสิตนักศึกษาไทย ระดับ ป.ตรีและบัณฑิตศึกษา
>> สถาบันอุดมศึกษาของรัฐ รัฐและสถาบันอุดมศึกษารวมจ่ายค่าเล่าเล่าเรียน/ค่าธรรมเนียม
• ส่วนที่ไม่เกิน 50,000 บาท ลด 50%
• ส่วนที่เกิน 50,000 แต่ไม่เกิน 100,000 บาท ลด 30%
• ส่วนที่เกิน 100,000 บาท ลด 10%
*ส่วนลดสูงสุดรวมกันไม่เกิน 50%
.
>>สถาบันอุดมศึกษาเอกชน
• รัฐสนับสนุนค่าเล่าเรียน/ค่าธรรมเนียม 5,000 บาท/คน
• สถาบันช่วยเหลือเรื่องอื่น ๆ เช่น ขยายเวลาผ่อนชำระ จัดหาอุปกรณ์/โปรแกรมยืมเรียนออนไลน์ ลดค่าหอพัก
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพฤหัสบดีที่ 4 พฤศจิกายน 2564
โฆษกรัฐบาลเผย ดัชนีความเชื่อมั่นนักลงทุนและประชาชนดีขึ้นแตะเกณฑ์ร้อนแรงอย่างมาก “นายก”ขอบคุณที่เชื่อมั่นประเทศไทย พร้อมผลักดันนโยบายกระตุ้น ศก.ปลายปีให้ดีที่สุด
โฆษกรัฐบาลเผย ดัชนีความเชื่อมั่นนักลงทุนและประชาชนดีขึ้นแตะเกณฑ์ร้อนแรงอย่างมาก “นายก”ขอบคุณที่เชื่อมั่นประเทศไทย พร้อมผลักดันนโยบายกระตุ้น ศก.ปลายปีให้ดีที่สุด
วันที่ 4 พ.ย. 64 นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและ รมว.กลาโหม รับทราบผลสำรวจดัชนีความเชื่อมั่นนักลงทุนไทยในอีก 3 เดือนข้างหน้า ของสภาธุรกิจตลาดทุนไทย ซึ่งสำรวจเมื่อเดือน ต.ค. 64 พบว่าอยู่ที่ระดับ 168.69 สูงสุดตั้งแต่เริ่มสำรวจมา โดยปรับตัวเพิ่มขึ้น 18.2% จากเดือนก่อนหน้ามาอยู่ในเกณฑ์ “ร้อนแรงอย่างมาก” สอดคล้องกับดัชนีความเชื่อมั่นผู้บริโภคในเดือน ต.ค. 64 ของมหาวิทยาลัยหอการค้าไทย ที่ความเชื่อมั่นปรับตัวดีขึ้นทุกรายการต่อเนื่องเป็นเดือนที่ 2 และสูงสุดในรอบ 5 เดือน นับตั้งแต่เดือนมิ.ย. 64 โดยอยู่ที่ระดับ 43.9 นายกฯ ขอบคุณพี่น้องประชาชนและนักลงทุนที่ให้ความเชื่อมั่นประเทศไทยและให้ความร่วมมือกับรัฐบาลในการป้องกันโรคโควิดให้อยู่ในจุดที่ควบคุมได้ ซึ่งรัฐบาลให้ความสำคัญกับชีวิตและความปลอดภัยของทุกคนเป็นอย่างมากแต่ก็ไม่ทิ้งเรื่องปัญหาเศรษฐกิจปากท้องที่ต้องเดินไปด้วยกัน เราได้วิเคราะห์ประเมินสถานการณ์เพื่อออกมาตรการให้เกิดประโยชน์ที่สุดโดยเฉพาะในช่วงปลายปีนี้ ส่วนปัญหาเรื่องน้ำมันแพง ผักแพง ข้าวราคาตก ได้กำชับให้หน่วยงานที่เกี่ยวข้องเร่งแก้ไขปัญหาโดยด่วนแล้ว แต่ต้องยอมรับว่าปัจจัยภายนอกประเทศมีผลต่อราคาในประเทศด้วย
นายธนกร กล่าวว่า สำหรับความเชื่อมั่นของนักลงทุนและประชาชนจากผลสำรวจนั้น นักลงทุนคาดหวังการฟื้นตัวของภาคการท่องเที่ยวตามนโยบายเปิดประเทศเป็นปัจจัยหนุนมากที่สุด รองลงมาคือ แผนการฉีดวัคซีนและการฟื้นตัวของเศรษฐกิจในประเทศ ส่วนประชาชนเชื่อมั่นการผ่อนคลายมาตรการล็อกดาวน์ การยกเลิกเคอร์ฟิว และการเปิดประเทศของรัฐบาล รวมทั้งการตรึงราคาน้ำมันดีเซลไม่เกิน 30 บาทต่อลิตรและการกระตุ้นเศรษฐกิจช่วงปลายปีอย่างโครงการคนละครึ่งและเราเที่ยวด้วยกัน เป็นต้น
----------------------------
วันศุกร์ที่ 25 มีนาคม 2565
“ชัยวุฒิ” ชื่นชม จนท.ตำรวจ-กัมพูชา จับตำรารวย  call center
“ชัยวุฒิ” ชื่นชม จนท.ตำรวจ-กัมพูชา จับตำรารวย  call center
ชัยวุฒิชมตำรวจจับตำรารวยcall centerย้ำนายกห่วงใยหวั่นประชาชนถูกหลอกลวงกำชับทุกหน่วยงานเร่งแก้ปัญหาเเก็งคอลเซนเตอร์และขอบคุณรัฐบาลกัมพูชาร่วมมืออย่างดี
นายชัยวุฒิธนาคมานุสรณ์รัฐมนตรีว่าการกระทรวงดิจิทัลเพื่อเศรษฐกิจและสังคมเปิดเผยภายหลังจากที่เจ้าหน้าที่ตำรวจไทยเเละกัมพูชาได้มีการผนึกกำลังร่วมกันปราบปรามจับกุมเเก็งคอลเซนเตอร์เเละพบข้อความกระดาษที่เขียนว่าตำรารวยเป็นข้อความไว้หลอกลวงประชาชนว่าตนขอชื่นชมการทำงานของเจ้าหน้าที่ตำรวจเเละรัฐบาลกัมพูชาที่ให้ความสำคัญกับเรื่องนี้เพราะเป็นเรื่องที่ท่านนายกรัฐมนตรีพลเอกประยุทธ์จันทร์โอชามีความเป็นห่วงเเละไม่อยากให้ประชาชนตกเป็นเหยื่อจากนโยบายของท่านนายกจะเห็นว่าขณะนี้เราประสบความสำเร็จระดับหนึ่งในการทะลายเเก็งคอลเซนเตอร์และกระตุ้นเตือนประชาชนสิ่งเหล่านี้ประสบความสำเร็จได้เพราะทุกภาคส่วนมาร่วมมือกัน ทำให้เราสามารถทะลายเเก็งคอลเซ็นเตอร์ได้ประกอบกับการออกข่าวก็ทำให้ประชาชนได้รู้เท่าทันกลโกงของมิจฉาชีพสื่อมวลชนก็ทำหน้าที่อย่างดีเป็นกระบอกเสียงเตือนอย่าเชื่ออย่าโอนเด็ดขาด
**************
วันเสาร์ที่ 13 สิงหาคม 2565
ท่าอากาศยานกระบี่  ชี้แจงกรณี ผู้โดยสารทำกระเป๋าสตางค์ตกหล่นบริเวณหน้าอาคารที่พักผู้โดยสาร
ตามที่มีข่าวปรากฏในสื่อออนไลน์ กรณีมีผู้โดยสารท่านหนึ่ง ได้ทำกระเป๋าสตางค์ตกหล่น บริเวณหน้าอาคารที่พักผู้โดยสาร เมื่อวันที่  7 สิงหาคม 2565 นั้น
จากเหตุการณ์ดังกล่าว กรมท่าอากาศยาน (ทย.) กระทรวงคมนาคมขอเรียนชี้แจงว่า ในวันเกิดเหตุ ท่าอากาศยานกระบี่ ได้รับรายงานจากหัวหน้าฝ่ายรักษาความปลอดภัย ว่าผู้โดยสารทำกระเป๋าสตางค์ตกหล่นบริเวณหน้าอาคารที่พักผู้โดยสาร โดยทางเจ้าหน้าที่เมื่อได้รับแจ้งจากผู้โดยสาร จึงได้ตรวจสอบข้อมูลจากกล้องวงจรปิดในบริเวณนั้น เมื่อตรวจสอบภาพจากภาพกล้องวงจรปิดจากกล้องมุมสูงพบว่า บุคคลที่เก็บกระเป๋าสตางค์ของผู้โดยสาร ได้ขับรถกระบะ ทะเบียนรถเป็นป้ายแดง และได้มอบภาพจากกล้อง ให้เพื่อเป็นหลักฐานกับเจ้าหน้าที่ตำรวจ
ทั้งนี้ ทางท่าอากาศยานกระบี่ ได้ประสานกับผู้เสียหาย และสถานีตำรวจภูธร อ. เหนือคลอง เร่งดำเนินการตรวจสอบและประสานงานขอข้อมูลเจ้าของรถกับบริษัท ตัวแทนจำหน่ายรถยนต์ป้ายแดงคันดังกล่าว ตามภาพในกล้องวงจรปิดจากการประสานการทำงานร่วมกันกับกับเจ้าหน้าที่ตำรวจและผู้เสียหายทำให้ได้ทราบชื่อที่อยู่ของผู้ที่เก็บประเป๋าสตางค์แล้วและพร้อมจะมอบคืนให้กับผู้เสียหายต่อไป
จากเหตุการณ์ดังกล่าว ทย. ได้มอบหมายให้ผู้อำนวยการท่าอากาศยานประสานกับผู้โดยสารที่เป็นผู้เสียหายตลอด และได้ขออภัยในความไม่สะดวกที่เกิดขึ้น ทั้งนี้ ท่าอากาศยานกระบี่ได้ปรับปรุงอุปกรณ์ที่ใช้ในการรักษาความปลอดภัยให้มีความพร้อมใช้งานแล้วเพื่อสามารถให้บริการผู้โดยสารในกรณีเกิดเหตุการณ์
วันพฤหัสบดีที่ 29 กรกฎาคม 2564
นายกฯ รับทราบรายงานจากกระทรวงอุตสาหกรรม ยืนยันก๊าซและถังออกซิเจนมีเพียงพอ ทั้งทางการแพทย์และอุตสาหกรรม แนะประชาชนระมัดระวังการใช้ที่บ้าน
นายกฯ รับทราบรายงานจากกระทรวงอุตสาหกรรม ยืนยันก๊าซและถังออกซิเจนมีเพียงพอ ทั้งทางการแพทย์และอุตสาหกรรม แนะประชาชนระมัดระวังการใช้ที่บ้าน
นายอนุชา บูรพชัยศรี โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ติดตามสถานการณ์และรับทราบถึงข้อกังวลของประชาชนถึงความเพียงพอของการผลิตก๊าซออกซิเจนทางการแพทย์ จึงได้สั่งการให้มีการตรวจสอบและประเมินภาพรวมความต้องการ (Demand) และกำลังการผลิต (Supply) ซึ่งรัฐมนตรีว่าการกระทรวงอุตสาหกรรมได้ให้กรมโรงงานอุตสาหกรรมให้เชิญผู้ประกอบการรายใหญ่ของประเทศหารือด้านกำลังการผลิต เมื่อวันที่ 19 ก.ค. และกรมสนับสนุนบริการสุขภาพได้จัดประชุมประเมินความต้องการตั้งแต่ 22 ก.ค. ที่ผ่านมา โดยกลุ่มผู้ผลิตก๊าซออกซิเจนเอกชนทั้ง 4 กลุ่ม ได้แก่กลุ่มก๊าซอุตสาหกรรมจากสภาอุตสาหกรรมแห่งประเทศไทย สมาคมก๊าซอุตสาหกรรมสยาม โรงงานผู้บรรจุก๊าซ และผู้ผลิตภาชนะบรรจุก๊าซ ยืนยันว่าศักยภาพการผลิตของโรงงาน ยังสามารถรองรับความต้องการของประชาชนได้อย่างแน่นอน
ทั้งนี้ กระทรวงอุตสาหกรรมยังรายงานภาพรวมกำลังการผลิตทั้งประเทศอยู่ที่ 1,860 ตันต่อวัน จาก 15 โรงงานในพื้นที่จังหวัดพระนครศรีอยุธยา สระบุรี ชลบุรี ระยอง สงขลา ลำพูน และเชียงใหม่ และปลายเดือนสิงหาคมนี้จะมีเพิ่มอีก 1 แห่งที่จังหวัดระยอง โดยจะมีกำลังการผลิตเพิ่มขึ้นอีก 150 ตันต่อวัน หากกรณีฉุกเฉินยังสามารถเพิ่มกำลังการผลิตออกซิเจนได้ถึง 2,200 ตันต่อวัน ขณะที่ปริมาณการใช้ก๊าซออกซิเจนทั้งทางการแพทย์และอุตสาหกรรมปัจจุบันอยู่ที่ประมาณ 1,260 ตันต่อวัน แบ่งเป็นปริมาณความต้องการออกซิเจนทางการแพทย์ ประมาณ 400-600 ตัน/วัน และความต้องการก๊าซออกซิเจนในภาคอุตสาหกรรม ประมาณ 660 ตัน/วัน
โฆษกรัฐบาลยังได้กล่าวด้วยความห่วงใยถึงกรณีประชาชนบางส่วนที่จัดหาและเก็บท่อก๊าซออกซิเจนไว้ใช้ที่บ้านว่า ขอให้จัดเก็บอย่างระมัดระวัง เนื่องจากท่อก๊าซออกซิเจนเป็นท่อที่มีความดันสูง หากจัดเก็บหรือใช้งานอย่างผิดวิธีอาจทำให้เกิดอุบัติเหตุขึ้นได้ ทั้งนี้ กระทรวงสาธารณสุขยังให้คำแนะนำไว้ อาทิ ขณะเคลื่อนย้ายท่อก๊าซออกซิเจนต้องทำด้วยความระมัดระวัง คือไม่ให้กระเทือน กระแทก หรือโยนท่อ ห้ามใช้สารหล่อลื่น น้ำมันหรือสารติดไฟกับอุปกรณ์ที่ใช้งานกับออกซิเจนเป็นอันขาด การติดตั้งชุดอุปกรณ์ต่างๆ เข้ากับท่อบรรจุก๊าซออกซิเจน ต้องขันยึดให้แน่น และสถานที่จัดเก็บต้องเป็นที่แห้ง มีการถ่ายเทของอากาศได้ดีและมีอุณหภูมิสูงสุดไม่เกิน 50 องศาเซลเซียส และห้ามเก็บท่อบรรจุก๊าซออกซิเจนไว้รวมกับวัสดุ หรือก๊าซอื่นๆ ที่ติดไฟได้ง่าย เป็นต้น
....................................
วันพุธที่ 15 มิถุนายน 2565
โฆษกรัฐบาลเผย นายกฯ ยินดีผลสำรวจ “HSBC Navigator: SEA in Focus” ประจำปี 2022 นักลงทุนเชื่อมั่นศักยภาพของไทย พร้อมส่งเสริมการลงทุนในประเทศ เดินหน้ากระตุ้นเศรษฐกิจ
โฆษกรัฐบาลเผย นายกฯ ยินดีผลสำรวจ “HSBC Navigator: SEA in Focus” ประจำปี 2022 นักลงทุนเชื่อมั่นศักยภาพของไทย พร้อมส่งเสริมการลงทุนในประเทศ เดินหน้ากระตุ้นเศรษฐกิจ ตั้งเป้าเป็นศูนย์กลางการลงทุนในภูมิภาค
วันที่ 15 มิถุนายน 2565 นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ยินดีกับผลการสำรวจจากธนาคาร “HSBC Navigator: SEA in Focus” ประจำปี 2022 และยืนยันรัฐบาลพร้อมอำนวยความสะดวกสนับสนุนการลงทุนให้แก่นักลงทุนเพื่อกระตุ้นเศรษฐกิจทั้งในประเทศและภูมิภาค
ทั้งนี้ ธนาคาร HSBC ได้เผยผลสำรวจ “HSBC Navigator: SEA in Focus” ประจำปี 2022 รายงานว่า บริษัทต่างชาติส่วนใหญ่ยังมั่นใจในการวางแผนขยายธุรกิจในภูมิภาคเอเชียตะวันออกเฉียงใต้ภายในระยะเวลา 2 ปีนี้ โดยเฉพาะอย่างยิ่งประเทศไทย ซึ่งบริษัทต่างชาตินิยมเลือกให้เป็นประเทศตัวเลือกสำคัญที่จะเข้ามาลงทุนในภูมิภาคมากถึง 23% เป็นอันดับที่ 2 รองจากประเทศสิงคโปร์
โฆษกประจำสำนักนายกรัฐมนตรี กล่าวว่า ผลสำรวจดังกล่าวเป็นการรวบรวมข้อมูลความคิดเห็นจากบริษัทต่างชาติมากกว่า 1,500 แห่ง จาก 6 ประเทศมหาอำนาจ ได้แก่ ฝรั่งเศส เยอรมนี อินเดีย สาธารณรัฐประชาชนจีน สหราชอาณาจักร และสหรัฐอเมริกา ซึ่งต่างมีแนวโน้มที่จะวางแผนดำเนินงานในภูมิภาคเอเชียตะวันออกเฉียงใต้ในอนาคต เนื่องด้วยตลาดที่ขยายตัวอย่างต่อเนื่อง ส่งผลให้ภาพรวมของเศรษฐกิจในภูมิภาคเอเชียตะวันออกเฉียงใต้มีการเติบโตไปในทิศทางที่ดีมากยิ่งขึ้น โดยเฉพาะประเทศไทยซึ่งมีปัจจัยสนับสนุนหลากหลาย ทั้งมีการคาดการณ์ว่าเศรษฐกิจโดยรวมของประเทศจะเติบโตขึ้น ถึง 3.8% ในปี 2565 แม้จะเผชิญความไม่แน่นอนและความท้าทายของโลก รวมทั้งเป็นประเทศที่โดดเด่นด้านเทคโนโลยีในประเทศอาเซียน โดยมีจุดแข็งด้านเทคโนโลยีชีวภาพ เทคโนโลยีเอดจ์ (Enhanced Data rates for Global Evolution: EDGE) ความปลอดภัยทางไซเบอร์ การชำระเงินทางดิจิทัล รวมทั้งเศรษฐกิจดิจิทัลที่กำลังเติบโต ประกอบกับเป็นประเทศที่มีขนาดของเศรษฐกิจใหญ่เป็นอันดับที่ 2 ในอาเซียน ล้วนเป็นปัจจัยสนับสนุนที่ทำให้บริษัทต่างชาติให้ความสนใจขยายธุรกิจในไทย
“นายกรัฐมนตรีให้ความสำคัญ เน้นย้ำการทำงานเพื่อส่งเสริมแนวทางสนับสนุนการลงทุนในประเทศด้วยประสิทธิภาพสูงสุด ทั้งนี้ ไทยผลักดันและตั้งเป้าเป็นศูนย์กลางการค้า และการลงทุนในภูมิภาค ซึ่งนายกรัฐมนตรีได้เน้นย้ำให้หน่วยงานที่เกี่ยวข้องได้เดินหน้าตามแนวทางเพื่อดึงดูดนักลงทุนต่างชาติ อำนวยความสะดวกในการประกอบกิจการในไทย โดยในการประชุมบอร์ดบีโอไอ เมื่อวันที่ 13 มิถุนายน 2565 ที่ประชุมได้เห็นชอบปรับปรุงหลักเกณฑ์การส่งเสริมการลงทุนกิจการนิคมหรือเขตอุสาหกรรมอัจฉริยะ และเพื่อเป็นการดึงดูดนักลงทุนต่างชาติและอำนวยความสะดวกในการประกอบกิจการในประเทศไทย บีโอไอได้กำหนดให้นิติบุคคลต่างด้าวที่ได้รับการส่งเสริมการลงทุนที่มีทุนจดทะเบียนเรียกชำระแล้วไม่น้อยกว่า 50 ล้านบาท โดยถือครองที่ดินเป็นที่ตั้งสำนักงานของกิจการได้ไม่เกิน 5 ไร่ ที่ดินเป็นที่พักอาศัยสำหรับผู้บริหารผู้ชำนาญการต่างชาติได้ไม่เกิน 10 ไร่ และที่ดินเป็นที่พักอาศัยของคนงานได้ไม่เกิน 20 ไร่” นายธนกรฯ กล่าว
วันเสาร์ที่ 18 กันยายน 2564
ดีอีเอส เปิดผลมอนิเตอร์ข่าวปลอมรอบสัปดาห์ คนสนใจข่าวไปรษณีย์บังคับรับพัสดุมากสุด
ดีอีเอส เปิดผลมอนิเตอร์ข่าวปลอมรอบสัปดาห์ คนสนใจข่าวไปรษณีย์บังคับรับพัสดุมากสุด
“นพวรรณ”โฆษกดีอีเอสฝ่ายการเมืองเผยผลมอนิเตอร์ข่าวปลอมในรอบสัปดาห์ข่าวปลอมเรื่องพนักงานไปรษณีย์ไทยรับพัสดุได้รับความสนใจมากสุดด้านภาพการแพร่กระจายข่าวปลอมลดลงต่อเนื่องแต่พบข่าวปลอมเกี่ยวกับโควิดเพิ่มขึ้น
นางสาวนพวรรณหัวใจมั่นโฆษกกระทรวงดิจิทัลเพื่อเศรษฐกิจและสังคมฝ่ายการเมือง(ดีอีเอส)กล่าวว่าสรุปผลการมอนิเตอร์และรับแจ้งข่าวปลอมประจำสัปดาห์ระหว่างวันที่ 10-16ก.ย. 64โดยศูนย์ต่อต้านข่าวปลอมมีข้อความที่เข้ามาทั้งสิ้น11,682,764ข้อความโดยจากการคัดกรองมีข้อความที่ต้องดำเนินการตรวจสอบ(Verify)จำนวน177ข้อความรวมเรื่องที่ต้องดำเนินการตรวจสอบ99เรื่องในจำนวนนี้เป็นข่าวเกี่ยวกับโควิด62เรื่อง
ทั้งนี้เมื่อเทียบกับสัปดาห์ก่อนหน้าเห็นแนวโน้มการแพร่กระจายข่าวปลอม/ข่าวบิดเบือนลดลงต่อเนื่องทั้งจำนวนข้อความที่ต้องคัดกรองและจำนวนเรื่องที่เข้าเกณฑ์ตรวจสอบขณะเดียวกันพบว่าข่าวปลอม/ข่าวบิดเบือนเกี่ยวกับโควิดเริ่มกลับมาครองพื้นที่ข่าวปลอมโดยคิดเป็นสัดส่วนมากกว่า60%อย่างไรก็ตามเมื่อดูจากข้อมูลเชิงลึกประชาชนเริ่มให้ความสนใจข่าวเฟคนิวส์เกี่ยวกับโควิดลดลง
โดยพบว่าข่าวปลอมที่มีคนสนใจสูงสุด3อันดับได้แก่อันดับ1เรื่องพนักงานไปรษณีย์จัดส่งพัสดุที่ไม่ระบุชื่อผู้ส่งผู้รับพร้อมทั้งบังคับรับพัสดุอันดับ2เรื่องถ่ายภาพในสถานีรถไฟหัวลำโพงต้องมีใบอนุญาตเท่านั้นอันดับที่3เรื่องตำรวจบุกค้นห้องชายวัย20ปีโดยไม่ได้แสดงหมายค้นอ้างบ้านอยู่ในระยะวิถีที่ยิงโดนตำรวจ
ขณะที่จากการประสานงานของศูนย์ต่อต้านข่าวปลอมไปยังหน่วยงานที่เกี่ยวข้องมีข่าวที่ได้รับผลการตรวจสอบกลับมาแล้ว50เรื่องส่วนใหญ่เป็นข่าวเกี่ยวกับโควิดและมาตรการบรรเทาความเดือดร้อนผู้ได้รับผลกระทบอีกทั้งสัปดาห์นี้ยังมีการเผยแพร่เกี่ยวกับข่าวบิดเบือนในหมวดหมู่ข่าวภัยพิบัติทั้งพายุโกเซินและการเตือนน้ำท่วม
“อยากขอความร่วมมือจากประชาชนอย่างต่อเนื่องในการแก้ปัญหาข่าวปลอมเมื่อได้รับข่าวสารข้อมูลผ่านโซเชียลควรตรวจสอบให้รอบด้านเลือกเชื่อเลือกแชร์และสามารถติดตามและแจ้งเบาะแสข่าวปลอมได้ผ่านช่องทางต่างๆของศูนย์ต่อต้านข่าวปลอมดังนี้ไลน์@antifakenewscenter เว็บไซต์https://www.antifakenewscenter.com/ทวิตเตอร์https://twitter.com/AFNCThailandและช่องทางโทรศัพท์โทรสายด่วนGCC 1111ต่อ87”นางสาวนพวรรณกล่าว
***********
วันพุธที่ 17 พฤศจิกายน 2564
กรมการขนส่งทางบก พร้อมโอนเงินช่วยเหลือผู้ขับรถแท็กซี่และรถจักรยานยนต์รับจ้าง อายุเกิน 65 ปี ที่ประกอบอาชีพในพื้นที่ควบคุมสูงสุดและเข้มงวด 29 จังหวัด
...
นายจิรุตม์ วิศาลจิตร อธิบดีกรมการขนส่งทางบก กระทรวงคมนาคม เปิดเผยว่า ตามที่คณะรัฐมนตรีได้มีมติเห็นชอบมาตรการช่วยเหลือผู้ขับรถแท็กซี่และรถจักรยานยนต์สาธารณะที่มีอายุเกิน 65 ปี ไม่สามารถสมัครเป็นผู้ประกันตนตามมาตรา 33 มาตรา 39 และมาตรา 40 แห่งพระราชบัญญัติประกันสังคม พ.ศ. 2533 และที่แก้ไขเพิ่มเติมได้ และประกอบอาชีพขับรถอยู่ในพื้นที่ควบคุมสูงสุดและเข้มงวด 29 จังหวัด ตามข้อกำหนดฉบับที่ 25 ฉบับที่ 28 และฉบับที่ 30 โดยได้ให้กรมการขนส่งทางบก (ขบ.) จัดทำโครงการเพื่อให้ความช่วยเหลือกลุ่มอาชีพผู้ขับรถแท็กซี่และรถจักรยานยนต์สาธารณะที่มีคุณสมบัติตามเงื่อนไขข้างต้น ลงทะเบียนขอรับสิทธิช่วยเหลือ เมื่อวันที่ 25 ตุลาคม - 5 พฤศจิกายน 2564 มีจำนวนผู้ลงทะเบียนขอรับสิทธิทั่วประเทศรวมทั้งสิ้น 10,789 ราย ในจำนวนดังกล่าวอยู่ระหว่างรอผลการตรวจสอบจากฐานข้อมูลของ ขบ. จำนวน 3,756 ราย และรอผลการตรวจสอบข้อมูลกับผู้ให้เช่า จำนวน 3,358 ราย ซึ่ง ขบ. ได้เร่งรัดดำเนินการตรวจสอบข้อมูลผู้ลงทะเบียนขอรับสิทธิอย่างละเอียดและรอบคอบ โดยจะดำเนินการโอนเงินช่วยเหลือให้กับผู้ที่ได้รับสิทธิรอบแรก จำนวน 3,284 ราย ในวันที่ 16 พฤศจิกายน 2564 ผ่านบัญชีพร้อมเพย์ที่ผูกบัญชีกับเลขบัตรประจำตัวประชาชนตามที่ได้ระบุไว้ในเอกสารการลงทะเบียน แบ่งเป็นผู้ขับรถแท็กซี่ส่วนบุคคล จำนวน 1,450 ราย และผู้ขับรถจักรยานยนต์สาธารณะ จำนวน 1,834 ราย รวมแล้วเป็นเงินจำนวนทั้งสิ้น 32,235,000 บาท ผู้ขับรถแท็กซี่และผู้ขับรถจักรยานยนต์ที่ลงทะเบียนขอรับสิทธิช่วยเหลือ สามารถเข้าตรวจสอบสิทธิเบื้องต้นได้ทางระบบตรวจสอบสิทธิรับเงินช่วยเหลือสำหรับผู้ขับรถสาธารณะได้ที่ https://web.dlt.go.th/rights/check
ทั้งนี้ เมื่อดำเนินการตรวจสอบข้อมูลผู้ลงทะเบียนขอรับสิทธิเรียบร้อยแล้ว ขบ. จะทยอยโอนเงินให้กับผู้ที่ได้รับสิทธิ โดยผู้ขับรถจักรยานยนต์สาธารณะและรถแท็กซี่ส่วนบุคคลที่ประกอบอาชีพใน 13 จังหวัด ตามข้อกำหนดฉบับที่ 25 และฉบับที่ 28 ประกอบด้วย กรุงเทพมหานคร นครปฐม นนทบุรี ปทุมธานี สมุทรปราการ สมุทรสาคร ฉะเชิงเทรา ชลบุรี พระนครศรีอยุธยา นราธิวาส ปัตตานี ยะลา และสงขลา จะได้รับเงินช่วยเหลือในอัตรา 10,000 บาทต่อคน ส่วนผู้ขับรถแท็กซี่และรถจักรยานยนต์สาธารณะที่ประกอบอาชีพใน 16 จังหวัด ตามข้อกำหนดฉบับที่ 30 ประกอบด้วย กาญจนบุรี ตาก นครนายก นครราชสีมา ประจวบคีรีขันธ์ ปราจีนบุรี เพชรบุรี เพชรบูรณ์ ระยอง ราชบุรี ลพบุรี สิงห์บุรี สมุทรสงคราม สระบุรี สุพรรณบุรี และอ่างทอง จะได้รับเงินช่วยเหลือในอัตรา 5,000 บาทต่อคน สำหรับผู้ขับรถเช่า ขบ. จะตรวจสอบข้อมูลจากผู้ให้เช่าก่อนพิจารณาว่าเป็นผู้มีสิทธิรับเงินช่วยเหลือหรือไม่ และจะกำหนดวันโอนเงินช่วยเหลือรอบที่ 2 ต่อไป สอบถามรายละเอียดเพิ่มเติมได้ที่สายด่วน 1584 ตลอด 24 ชั่วโมง
วันศุกร์ที่ 1 เมษายน 2565
บสย.เปิดรับค้ำประกัน Soft Loan Extra ช่วย SMEs เข้าถึงสินเชื่อง่ายขึ้น
วันศุกร์ที่ 1 เมษายน 2565
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลสนับสนุนให้ผู้ประกอบการ SMEs เข้าถึงสินเชื่อได้ง่ายขึ้นเพื่อเสริมสภาพคล่องในการดำเนินธุรกิจ โดยเห็นชอบกรอบวงเงิน 15,854 ล้านบาท ให้บรรษัทประกันสินเชื่ออุตสาหกรรมขนาดย่อม หรือ บสย. เปิดรับคำขอโครงการค้ำประกันสินเชื่อระยะพิเศษ หรือ Soft Loan Extra โดยยกเว้นค่าดำเนินการค้ำประกัน และลดค่าธรรมเนียม 2 ปีแรก จากเดิมร้อยละ 1.75 ต่อปี เหลือ ร้อยละ 1 เนื่องจากรัฐบาลออกให้ร้อยละ 0.75 ระยะเวลาค้ำประกันสูงสุด 8 ปี คาดว่าจะช่วยผู้ประกอบการ SMEs ให้เข้าถึงสินเชื่อได้ไม่น้อยกว่า 67,400 ราย ก่อให้เกิดสินเชื่อในระบบสถาบันการเงินไม่น้อยกว่า 84,000 ล้านบาท ผู้ประกอบการ SMEs ที่สนใจ ยื่นขอได้ตั้งแต่บัดนี้ (1เม.ย.65) – 31 ธ.ค.2566
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันอังคารที่ 7 มิถุนายน 2565
ครม.ไฟเขียวขยายเวลายกเว้นค่าธรรมเนียมรายปีให้แก่ผู้ประกอบกิจการโรงงานต่อไปอีก 1 ปี คาดรัฐสูญรายได้ 280 ล้านบาท แต่จะช่วยพยุงสถานะของโรงงานให้ประกอบกิจการต่อไปได้อย่างต่อเนื่อง
ครม.ไฟเขียวขยายเวลายกเว้นค่าธรรมเนียมรายปีให้แก่ผู้ประกอบกิจการโรงงานต่อไปอีก 1 ปี คาดรัฐสูญรายได้ 280 ล้านบาท แต่จะช่วยพยุงสถานะของโรงงานให้ประกอบกิจการต่อไปได้อย่างต่อเนื่อง
วันที่ 7 มิถุนายน 2565 น.ส.ไตรศุลีไตรสรณกุล รองโฆษกประจำสำนักนายกรัฐมนตรีกล่าวว่า คณะรัฐมนตรี (ครม.) อนุมัติหลักการร่างกฎกระทรวงยกเว้นค่าธรรมเนียมรายปีให้แก่ผู้ประกอบกิจการโรงงาน ซึ่งเป็นการขยายระยะเวลาการยกเว้นค่าธรรมเนียมรายปีที่เรียกเก็บตามพระราชบัญญัติโรงงาน ให้แก่ผู้ประกอบกิจการโรงงานจำพวกที่ 2 คือโรงงานที่มีเครื่องจักรไม่เกิน 50 แรงม้า และมีคนงานไม่เกิน 50 คน และจำพวกที่ 3 คือมีเครื่องจักรเกินกว่า 50 แรงม้า และมีคนงานเกินกว่า 50 คน ทุกขนาดเป็นเวลา 1 ปี โดยให้มีผลใช้บังคับตั้งแต่วันที่ 10 มิถุนายน 2565 ถึงวันที่ 9 มิถุนายน 2566 ซึ่งเป็นการยกเว้นค่าธรรมเนียมรายปีเป็นปีที่ 3 เนื่องจากผู้ประกอบกิจการโรงงานยังคงได้รับผลกระทบจากสถานการณ์การแพร่ระบาดของโควิด 19 อย่างต่อเนื่อง
ทั้งนี้กระทรวงอุตสาหกรรมได้ประมาณการสูญเสียรายได้จากการยกเว้นค่าธรรมเนียมรายปีให้กับผู้ประกอบกิจการโรงงาน 1 ปีครั้งนี้ จะทำให้รัฐสูญเสียรายได้ประมาณ 280 ล้านบาท แต่จะมีประโยชน์ที่คาดว่าจะได้รับคือ เป็นการลดภาระและบรรเทาผลกระทบของผู้ประกอบกิจการโรงงาน อันเนื่องมาจากภาวะทางเศรษฐกิจจากสถานการณ์โควิด 19 และเพื่อเป็นการพยุงสถานะของโรงงานให้ประกอบกิจการต่อไปได้อย่างต่อเนื่อง โดยจะเกิดผลดีต่อภาคอุตสาหกรรมซึ่งมีมูลค่ามากกว่ารายได้ที่รัฐจะต้องสูญเสียไป
วันพฤหัสบดีที่ 23 กันยายน 2564
ผลการปราบปรามผู้กระทำผิดกฎหมายสรรพสามิตประจำปีงบประมาณ พ.ศ. 2564 ระหว่างวันที่ 17 – 22 กันยายน 2564
ผลการปราบปรามผู้กระทำผิดกฎหมายสรรพสามิตประจำปีงบประมาณ พ.ศ. 2564 ระหว่างวันที่ 17 – 22 กันยายน 2564 พบการกระทำผิด จำนวน 310 คดี คิดเป็นเงินค่าปรับ 5.43 ล้านบาท
นายณัฐกร อุเทนสุต ที่ปรึกษาด้านพัฒนาระบบควบคุมทางสรรพสามิต ในฐานะโฆษกกรมสรรพสามิต เปิดเผยว่า ได้ดำเนินงานตามมาตรการเชิงรุกในการป้องกันและปราบปรามผู้กระทำผิดกฎหมายสรรพสามิตตามพระราชบัญญัติภาษีสรรพสามิต พ.ศ. 2560 และจูงใจผู้ที่อยู่นอกระบบให้เข้ามาสู่ระบบภาษี ซึ่งที่ผ่านมา กรมสรรพสามิตได้จัดทำแผนเฉพาะกิจปราบปรามผู้กระทำผิดกฎหมายสรรพสามิตโดยระดมกำลังเจ้าหน้าที่ชุดเฉพาะกิจจากสำนักตรวจสอบ ป้องกันและปราบปราม และเจ้าหน้าที่สรรพสามิต พื้นที่ทั่วประเทศพร้อมสนธิกำลังกับหน่วยงานที่เกี่ยวข้องร่วมกันตรวจสอบและปราบปรามการกระทำผิดกฎหมายสรรพสามิตตามพื้นที่เป้าหมายที่คาดว่าอาจมีการกระทำผิด เพื่อสร้างความเป็นธรรม โปร่งใส และ ความมั่นใจให้แก่ผู้ประกอบการที่เสียภาษีโดยสุจริต และเพื่อเป็นมาตรการเสริมทางอ้อมในการดูแลสุขภาพของผู้บริโภคให้บริโภคสินค้าที่ปลอดภัยและได้มาตรฐาน
สำหรับผลการปราบปรามผู้กระทำผิดกฎหมายสรรพสามิตทั่วประเทศ ปีงบประมาณ 2564 (ระหว่างวันที่ 17 – 22 กันยายน 2564) พบว่ามีการกระทำผิด จำนวน 310 คดี คิดเป็นเงินค่าปรับ 5.43 ล้านบาท โดยแยกเป็น สุรา จำนวน 156 คดี ค่าปรับ 1.97 ล้านบาท ยาสูบ จำนวน 96 คดี ค่าปรับ 2.16 ล้านบาท ไพ่ จำนวน 2 คดี ค่าปรับ 0.02 ล้านบาท น้ำมันและผลิตภัณฑ์น้ำมัน จำนวน 32 คดี ค่าปรับ 0.46 ล้านบาท รถจักรยานยนต์ จำนวน 14 คดี ค่าปรับ 0.25 ล้านบาท และสินค้าอื่น ๆ จำนวน 10 คดี ค่าปรับ 0.57 ล้านบาท โดยมีของกลางแยกเป็นน้ำสุรา จำนวน 1,160.500 ลิตร ยาสูบ จำนวน 6,982 ซอง ไพ่ จำนวน 64 สำรับ น้ำมันและผลิตภัณฑ์น้ำมัน จำนวน 21,370.000 ลิตร รถจักรยานยนต์ จำนวน 15 คัน
สรุปยอดรวมในปีงบประมาณ พ.ศ. 2564 ตั้งแต่วันที่ 1 ตุลาคม 2563 – 22 กันยายน 2564 พบว่ามีการกระทำผิด จำนวน 24,672 คดี คิดเป็นเงินค่าปรับ 551.50 ล้านบาท โดยแยกเป็น สุรา จำนวน 14,022 คดี ค่าปรับ 126.31 ล้านบาท ยาสูบ จำนวน 6,825 คดี ค่าปรับ 261.64 ล้านบาท ไพ่ จำนวน 503 คดี ค่าปรับ 7.38 ล้านบาท น้ำมันและผลิตภัณฑ์น้ำมัน จำนวน 1,309 คดี ค่าปรับ 74.28 ล้านบาท น้ำหอม จำนวน 97 คดี ค่าปรับ 4.29 ล้านบาท รถจักรยานยนต์ จำนวน 1,356 คดี ค่าปรับ จำนวน 34.01 ล้านบาท และสินค้าอื่น ๆ จำนวน 560 คดี ค่าปรับ 43.59 ล้านบาท โดยมีของกลางแยกเป็นน้ำสุรา จำนวน 1,693,297.989 ลิตร ยาสูบ จำนวน 775,323 ซอง ไพ่ จำนวน 37,959 สำรับ น้ำมันและผลิตภัณฑ์น้ำมัน จำนวน 2,137,801.000 ลิตร น้ำหอม จำนวน 124,423 ขวด รถจักรยานยนต์ จำนวน 2,219 คัน
“หากประชาชนท่านใดทราบเบาะแสการกระทำความผิดเกี่ยวกับสินค้าที่ต้องเสียภาษีสรรพสามิตสามารถแจ้งโดยตรงได้ที่กรมสรรพสามิต หรือสำนักงานสรรพสามิตพื้นที่ทุกแห่งทั่วประเทศ หรือ Call center 1713 ได้ตลอด 24 ชั่วโมง หรือที่ www.excise.go.th ซึ่งกรมสรรพสามิตจะปกปิดข้อมูลของผู้แจ้งเบาะแสเป็นความลับ”
ฝ่ายประชาสัมพันธ์ สำนักงานเลขานุการกรม กรมสรรพสามิต
โทร/โทรสาร 0 2241 4778
วันพุธที่ 15 มิถุนายน 2565
โฆษกรัฐบาลเผย “นายกฯ” เตรียมเปิดงาน Thailand 5G Summit 2022 งานด้านเทคโนโลยี 5G ยิ่งใหญ่ที่สุดครั้งแรกของประเทศ 16 มิ.ย. นี้ ผลักดันไทยสู่ยุคไทยแลนด์ 4.0 เต็มรูปแบบ
โฆษกรัฐบาลเผย “นายกฯ” เตรียมเปิดงาน Thailand 5G Summit 2022 งานด้านเทคโนโลยี 5G ยิ่งใหญ่ที่สุดครั้งแรกของประเทศ 16 มิ.ย. นี้ ผลักดันไทยสู่ยุคไทยแลนด์ 4.0 เต็มรูปแบบ พร้อมก้าวนำสู่ศูนย์กลางภูมิภาคอาเซียนอย่างมั่นคง
วันที่ 15 มิถุนายน 2565 นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เตรียมเป็นประธานพิธีเปิดงานสัมมนาและนิทรรศการ Thailand 5G Summit 2022 : “The Real 5G Leader of The Region” ในวันพฤหัสบดีที่ 16 มิถุนายน 2565 เวลา 09.00 น. ณ โรงแรมเซ็นทารา แกรนด์ และบางกอกคอนเวนชัน เซ็นเตอร์ เซ็นทรัลเวิลด์ กรุงเทพมหานคร ซึ่งเป็นงานด้านเทคโนโลยี 5G ครั้งใหญ่แห่งแรกในประเทศ โดยกระทรวงดิจิทัลเพื่อเศรษฐกิจและสังคม สำนักงานส่งเสริมเศรษฐกิจดิจิทัล ร่วมกับภาครัฐ ภาคเอกชน และการสนับสนุนขององค์กรเทคโนโลยี 5G ระดับนานาชาติ Global System for Mobile Communications (GSMA) จัดขึ้นเพื่อส่งเสริมสร้างความตระหนักการนำเทคโนโลยี 5G มาประยุกต์ใช้เพิ่มขีดความสามารถการแข่งขันของประเทศ รวมทั้งขับเคลื่อนเศรษฐกิจและสังคมของประเทศสู่เป้าหมายการเป็นศูนย์กลางการลงทุนผู้นำด้านเทคโนโลยีดิจิทัลแห่งภูมิภาคอาเซียน
โฆษกประจำสำนักนายกรัฐมนตรีกล่าวว่า ภายในงานจัดแสดง 3 กิจกรรมหลัก ได้แก่ งานประชุมสัมมนาจากผู้เชี่ยวชาญทั้งไทยและต่างประเทศ นิทรรศการเทคโนโลยีและนวัตกรรม 5G ที่สามารถต่อยอดเชิงพาณิชย์ เช่น 5G Smart Pole การควบคุมดูแลความสงบและความปลอดภัยในเมืองด้วยระบบเสาอัจฉริยะผ่านการส่งข้อมูล 5G และปัญญาประดิษฐ์ช่วยในการวิเคราะห์พร้อมแจ้งเตือนเหตุฉุกเฉินอัตโนมัติ 5G Smart Energy การติดตามและควบคุมระบบการผลิตไฟฟ้าผ่านแผงโซล่าร์เซลล์ 5G AGV ระบบยานพาหนะอัตโนมัติเพิ่มความรวดเร็วและแม่นยำในการส่งวัตถุดิบช่วยลดต้นทุนการทำงาน 5G Surveillance Drone อากาศยานไร้คนขับเพื่อการสำรวจ 5G Preventive Care รถตรวจสุขภาพแบบเคลื่อนที่ และ 5G Home Care ระบบดูแลสุขภาพด้วยการส่งข้อมูลจากบ้านไปโรงพยาบาลแบบออนไลน์ นอกจากนี้ ยังมีกิจกรรมเปิดตัวโครงข่ายพันธมิตร 5G Alliance เพื่อเป็นการสนับสนุนและผลักดันการประยุกต์ใช้เทคโนโลยี 5G ในภาคอุตสาหกรรมของประเทศด้วย
ทั้งนี้ การจัดงาน Thailand 5G Summit 2022 จะเป็นจุดเริ่มต้นในการสร้างเครือข่ายทั้งในและต่างประเทศเพื่อสร้างโอกาสจากเทคโนโลยีและนวัตกรรมในการสร้างสรรค์ความก้าวหน้าให้กับประเทศและก่อให้เกิดประโยชน์กับประชาชนมากที่สุด นอกจากนี้ ยังเป็นการสนับสนุนให้คนไทยเข้าสู่ยุคดิจิทัลอย่างสมบูรณ์ยิ่งขึ้น พร้อมเพิ่มขีดความสามารถในการแข่งขันของประเทศให้แข็งแกร่ง และผลักดันไทยสู่ยุคไทยแลนด์ 4.0 อย่างเต็มรูปแบบ พร้อมก้าวนำสู่ศูนย์กลางภูมิภาคอาเซียนอย่างมั่นคงต่อไป
วันศุกร์ที่ 16 กรกฎาคม 2564
แรงงานอนุมัติเงินกองทุนสงเคราะห์ลูกจ้าง 6.1 ล้านบาท บรรเทาความเดือดร้อนลูกจ้างถูกลอยแพ
กรมสวัสดิการและคุ้มครองแรงงานอนุมัติเงินกองทุนสงเคราะห์ลูกจ้าง 6.1 ล้านบาท บรรเทาความเดือดร้อนให้ลูกจ้าง บริษัท วายเอ็มพี เพรส แอนด์ ดายส์ (ไทยแลนด์) จำกัด จังหวัดชลบุรี ที่ถูกเลิกจ้างและยังไม่ได้รับค่าชดเชยและค่าจ้างในวันหยุดพักผ่อนประจำปีจากนายจ้าง
วันที่ 16 กรกฎาคม 2564 นางโสภา เกียรตินิรชา รองอธิบดีกรมสวัสดิการและคุ้มครองแรงงาน กล่าวหลังเป็นประธานการมอบเงินกองทุนสงเคราะห์ลูกจ้างแก่ลูกจ้างในจังหวัดชลบุรี ว่า จากนโยบายและข้อสั่งการของนายสุชาติ ชมกลิ่น รัฐมนตรีว่าการกระทรวงแรงงาน ที่ให้เร่งรัดดำเนินการให้ความช่วยเหลือลูกจ้างกรณีถูกเลิกจ้างและนายจ้างยังไม่จ่ายค่าชดเชย โดยนำเงินจากกองทุนสงเคราะห์ลูกจ้างมาจ่ายเพื่อเป็นการบรรเทาความเดือดร้อนให้แก่ลูกจ้างก่อน แล้วไปดำเนินการเรียกเก็บเงินจากนายจ้างมาคืนกองทุนสงเคราะห์ลูกจ้างต่อไป โดยในวันนี้ได้มอบเงินให้แก่ลูกจ้าง บริษัท วายเอ็มพี เพรส แอนด์ ดายส์ (ไทยแลนด์) จำกัด จำนวน 85 คน เป็นเงิน 1,629,600 บาท ณ สำนักงานสวัสดิการและคุ้มครองแรงงานจังหวัดชลบุรี จากกรณีที่ บริษัท วายเอ็มพี เพรส แอนด์ ดายส์ (ไทยแลนด์) จำกัด นายจ้างเลิกจ้างลูกจ้าง จำนวน 351 คน และยังไม่จ่ายค่าชดเชยการเลิกจ้างและค่าจ้างในวันหยุดพักผ่อนประจำปีให้แก่ลูกจ้าง ทั้งนี้ลูกจ้างได้ทยอยยื่นคำร้องที่สำนักงานสวัสดิการและคุ้มครองแรงงานจังหวัดชลบุรี พนักงานตรวจแรงงานได้มีคำสั่งให้นายจ้างจ่ายค่าชดเชยการเลิกจ้างและค่าจ้างในวันหยุดพักผ่อนประจำปีให้แก่ลูกจ้าง และลูกจ้างใช้สิทธิขอรับเงินกองทุนสงเคราะห์ลูกจ้าง ซึ่งกรมสวัสดิการและคุ้มครองแรงงานได้อนุมัติจ่ายให้แก่ลูกจ้างบริษัทดังกล่าวไปแล้วจำนวน 230 คน เป็นเงิน 4,529,280 บาท เมื่อวันที่ 24 พฤษภาคม 2564 รวมอนุมัติเงินกองทุนสงเคราะห์ลูกจ้างให้แก่ลูกจ้างบริษัท วายเอ็มพี เพรส แอนด์ ดายส์ (ไทยแลนด์) จำกัด จำนวนรวม 315 คน เป็นเงิน 6,158,880 บาท พร้อมนี้กรมยังได้มอบอาหารและสิ่งของอุปโภค รวมถึงหน้ากากอนามัยและเจลล้างมือเพื่อป้องกันการแพร่ระบาดของโรคติดเชื้อไวรัสโควิด-19 ให้กับลูกจ้างบริษัทฯ ดังกล่าวด้วย
รองอธิบดี กสร. กล่าวเสริมว่า กรณีนายจ้างเลิกจ้างโดยไม่จ่ายค่าชดเชย ลูกจ้างมีสิทธิได้รับเงินสงเคราะห์จากกองทุนสงเคราะห์ลูกจ้าง ในอัตราดังต่อไปนี้คือ (1) 30 เท่าของอัตราค่าจ้างรายวัน สำหรับลูกจ้างที่ทำงานติดต่อกันครบ 120 วัน แต่ไม่ครบ 3 ปี (2) 50 เท่าของอัตราค่าจ้างรายวัน สำหรับลูกจ้างที่ทำงานติดต่อกันครบ 3 ปี แต่ไม่ครบ 10 ปี (3) 70 เท่าของอัตราค่าจ้างรายวัน สำหรับลูกจ้างที่ทำงานติดต่อกันครบ 10 ปี ขึ้นไป
วันพฤหัสบดีที่ 23 ธันวาคม 2564
ก.แรงงาน เดินหน้าพัฒนาอาชีพภาคการท่องเที่ยว เปิดประตูสู่การสร้างรายได้ที่ยั่งยืน
..
ก.แรงงาน เดินหน้าพัฒนาอาชีพภาคการท่องเที่ยว เปิดประตูสู่การสร้างรายได้ที่ยั่งยืน
ผู้ช่วยรัฐมนตรีประจำกระทรวงแรงงาน เปิดโครงการ Re-skill และ Up Skill เร่งสร้างทักษะแรงงานในการประกอบอาชีพกับกรมพัฒนาฝีมือแรงงาน มุ่งเป้าให้แรงงานมีอาชีพเสริม เพิ่มรายได้อย่างยั่งยืน
วันที่ 23 ธันวาคม 2564 เวลา 09.00 น. นายสุชาติ ชมกลิ่น รัฐมนตรีว่าการกระทรวงแรงงานมอบหมายให้นายสุรชัย ชัยตระกูลทอง ผู้ช่วยรัฐมนตรีประจำกระทรวงแรงงาน เป็นประธานเปิดฝีกอบรมโครงการ Re-skill และ Up Skill เพื่อสร้างทักษะแรงงานในการประกอบอาชีพ การพัฒนาศักยภาพด้านทักษะฝีมือแรงงานสอดคล้องกับยุทธศาสตร์ซาติ 20 ปี ด้านการพัฒนาและเสริมสร้างศักยภาพทรัพยากรมนุษย์ ก้าวสู่การพัฒนาเพิ่มขีดความสามารถทางการแข่งขันพร้อมเข้าสู่ตลาดแรงงานได้อย่างมีคุณภาพ โดยมี ดร.จำลอง ช่วยรอด ที่ปรึกษารัฐมนตรีว่าการกระทรวงแรงงาน และคณะผู้บริหารระดับสูงสังกัดกระทรวงแรงงาน เข้าร่วมฯ ณ บริเวณห้องโถง ชั้น 10 อาคารกรมพัฒนาฝีมือแรงงาน กระทรวงแรงงาน
นายสุรชัย ชัยตระกูลทอง กล่าวว่า รัฐบาลภายใต้การบริหารประเทศของพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม และพลเอก ประวิตร วงษ์สุวรรณ รองนายกรัฐมนตรี ที่กำกับดูแลกระทรวงแรงงานได้ให้ความสำคัญให้กำลังแรงงานได้รับการพัฒนาศักยภาพด้านทักษะฝีมือแรงงานสอดคล้องกับยุทธศาสตร์ซาติ 20 ปี ด้านการพัฒนาและเสริมสร้างศักยภาพทรัพยากรมนุษย์ ก้าวสู่การพัฒนาเพิ่มขีดความสามารถทางการแข่งขันพร้อมเข้าสู่ตลาดแรงงานได้อย่างมีคุณภาพประกอบกับประเทศไทยและทั่วโลกต้องเผชิญกับสถนการณ์การแพร่ระบาดของเชื้อไวรัสโควิด-19 ทำให้แรงงานได้รับผลกระทบอย่างหนัก รัฐบาลจึงมีนโยบายเร่งเยียวยาช่วยเหลือโดยให้ความสำคัญกับการปรับระดับฝีมือ (Re-Skill) รองรับการทำงานที่หลากหลายมากยิ่งขึ้น และยกระดับต่อยอดความรู้ ความชำนาญ (Up-Skil) ให้แก่กลุ่มแรงงานฝีมือที่ได้รับผลจากเชื้อไวรัสโควิด-19 โดยเฉพาะภาคบริการที่เกี่ยวข้องกับการท่องเที่ยวให้สามารถพึ่งพาตนเองได้ มีอาชีพเสริมเพิ่มรายได้ให้กับตนเองและครอบครัว รัฐมนตรีว่าการกระทรวงแรงงานจึงมอบหมายให้กรมพัฒนาฝีมือแรงงานดำเนินโครงการดังกล่าว
สำหรับโครงการนี้มีสถาบันพัฒนาฝีมือแรงงาน 13 กรุงเทพมหานคร ขับเคลื่อนโครงการ Re-Skill และ Up-Skill เพื่อสร้างทักษะเเรงงานในการประกอบอาชีพ ดำเนินการฝึกอบรมและทดสอบมาตรฐานฝีมือแรงงานสาขาการบำรุงรักษาเครื่องปรับอากาศในบ้านและการพาณิชย์ขนาดเล็ก ฝึกอบรมให้แก่ผู้ขับรถรับจ้างสาธารณะหรือกลุ่มวินมอเตอร์ไซค์ จำนวน 21 คน ระหว่างวันที่ 22-26 ธันวาคม 2564 สาขาการจัดการด้านอาหารโภชนาการบนเรือ ฝึกอบรมให้แก่แรงงานในภาคบริการและการท่องเที่ยว จำนวน 2 รุ่น 39 คน รุ่นที่ 1 ฝึกอบรมระหว่างวันที่ 20-25 ธันวาคม 2564 และรุ่นที่ 2 ระหว่างวันที่ 23-28 ธันวาคม 2564 สาขาพนักงานนวดไทย ระดับ 1สำหรับแรงงานในภาคการท่องเที่ยว จำนวน 10 คน ดำเนินการทดสอบในวันที่ 23 ธันวาคม 2564 โดยดำเนินการในครั้งนี้เป็นเพียงการนำร่องจากสถาบันพัฒนาผีมือแรงงานและสำนักงานพัฒนาฝีมือแรงงานทั่วประเทศจัดฝึกอบรมและทดสอบฯแรงงานได้ Re Skill และ Up-Skill ต่อไป